Amanda Luyt is 'n Afrikaanse sangeres. Haar eerste album, My verlange, word in 1987 uitgereik en haar tweede album, Woorde, in 1989. Een van haar bekendste treffers is As Jy Aan Eendag Glo. Sy was ook die aanbieder van twee TV-programme, Op Versoek en Teletreffers. Amanda Luyt is gebore op 31 Maart 1965, te Germiston, Gauteng. Van 'n jong ouderdom toon sy reeds haar passie vir musiek en die verhoog. Leerling aan laerskool Witfield en hoërskoolloopbaan aan Kuswag, Amanzimtoti en Hoërskool Goudrif, Edenvale, onderskeidelik. In 1983 skryf sy in as dramastudent by Universiteit van Pretoria, maar verander haar studierigting en voltooi haar Diploma in Joernalistiek aan die Technikon van Pretoria. Amanda begin reeds op die ouderdom van 16 jaar professioneel optree en teken op die ouderdom van 21 haar eerste platekontrak met die hoofstroom-etiket, Decibel. Voor haar opnamekontrak is sy reeds 'n bekende gesig op TV, waar sy haar talent wys in verskeie plaaslike musiekprogramme wat op die kanaal TV4 uitgesaai is. Amanda voltooi twee albums, nl: My Verlange en Woorde, tydens haar kontrak met Decibel en behaal sukses met veral die treffer: As Jy Aan Eendag Glo.